Diari Oficial de la Generalitat Valenciana


Sumari del DOGV 9354, del 03-06-2022 (2022/4767)

RESOLUCIÓ de 24 de maig de 2022, de la directora general d'Innovació Educativa i Ordenació, per la qual es convoquen els centres docents de titularitat pública de la Generalitat, durant el curs acadèmic 2022-2023, per a participar en el Programa «Resistències artístiques: processos artístics en entorns educatius».
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9354

Data del DOGV
:   03-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/4767


Data del document
:   24-05-2022

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 24 de maig de 2022, de la directora general d'Innovació Educativa i Ordenació, per la qual es convoquen els centres docents de titularitat pública de la Generalitat, durant el curs acadèmic 2022-2023, per a participar en el Programa «Resistències artístiques: processos artístics en entorns educatius». [2022/4767]  
La Conselleria d'Educació, Cultura i Esport vol impulsar i reconéixer entorns de treball col·laboratius que uneixen art i educació per a oferir respostes creatives, singulars i úniques als reptes de l'educació del segle XXI.  
Les persones aprenem a observar, a pensar i a expressar les nostres idees, emocions i sentiments amb l'art. És la forma de comunicació més lliure i universal, i està constituïda per qualitats comunes a tots els éssers humans. En intersecció amb l'educació, aporta una experiència cognitiva, perceptiva i emocional d'acostament i comprensió del món que ens envolta.  
L'educació artística i a través de les arts, en ajudar a capacitar l'alumnat, col·labora en la construcció de la seua identitat i en l'enriquiment de la seua visió del món. Les arts estimulen la consciència corporal, alimenten la imaginació, contribueixen al desenvolupament de l'autoestima i possibiliten l'accés a la cultura.  
En el context actual de reforma curricular cal redefinir el paper que les arts tenen en els processos d'ensenyament-aprenentatge a les nostres escoles. La competència clau en consciència i expressió culturals implica comprendre i respectar la forma en què les idees i el significat s'expressen de manera creativa i es comuniquen en les diferents cultures a través d'una sèrie de manifestacions artístiques.  
L'art en el context educatiu és, per tant, una eina pedagògica molt valuosa que, en els últims anys, s'està evidenciant en forma de diferents tipus d'actuacions en els centres escolars amb el desenvolupament de projectes artístics, projectes d'innovació educativa, projectes multidisciplinaris, treball per àmbits, trobades i jornades, i també de residències artístiques.  
El Consorci de Museus de la Comunitat Valenciana (CMCV) proposa l'art i els processos de creació contemporània com a instruments d'expressió, però també de comprensió i reflexió de la realitat. Mitjançant la seua convocatòria per a artistes Resistències artístiques: processos artístics en entorns educatius, l'educació a través de les arts esdevé una eina primordial en els processos d'aprenentatge.  
  
Aquest programa consisteix a realitzar «resistències artístiques» o «residències d'art», és a dir, integrar en la vida escolar, a través d'una estada en col·laboració amb la comunitat educativa, a creadores i creadors que tinguen una proposta de projecte artístic (arts visuals, audiovisuals, música, arts escèniques, arts literàries, arts vives).  
Amb la producció de quaranta projectes artístics col·laboratius en quaranta centres educatius de titularitat de la Generalitat, es pretén incorporar els llenguatges de la creació contemporània en els processos d'aprenentatge ampliant l'àmbit professional de les creadores i creadors de la posada en marxa de residències en els centres.  
La present convocatòria de la Direcció General d'Innovació Educativa i Ordenació (DGIEO) complementa la convocatòria del CMCV per a la tria dels quaranta centres educatius participants durant el curs escolar 2022-2023, amb la intenció de visibilitzar entorns escolars que tracten d'impulsar l'art com a eina d'anàlisi i reflexió de problemes socials, i que s'involucren activament en processos de creació artística.  
  
Per tant, i de conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 173/2020, de 30 d'octubre, del Consell, d'aprovació del reglament orgànic i funcional de la Conselleria d'Educació, Cultura i Esport, resolc:  
  
  
Primer. Objecte  
Convocar en règim de concurrència competitiva els centres docents de titularitat de la Generalitat, i seleccionar-ne quaranta, per a participar en el programa Resistències artístiques: processos artístics en entorns educatius.  
L'esmentat programa es du a terme en col·laboració amb el CMCV i el CEFIRE Artisticoexpressiu, i consisteix en un programa d'innovació educativa adreçat a la introducció en els centres educatius de llenguatges de la creació contemporània mitjançant la producció de projectes artístics col·laboratius entre l'àmbit professional de les creadores i creadors, i la comunitat educativa del centre.  
  
Segon. Criteris de distribució  
Se seleccionaran quaranta centres docents distribuïts territorialment de la manera següent: 13 centres dependents de la Direcció Territorial d'Alacant, 9 centres dependents de la Direcció Territorial de Castelló i 18 centres dependents de la Direcció Territorial de València.  
  
Així mateix, s'atendrà el criteri de distribució de centres per nivells educatius, tenint en compte la major o menor proporció de centres de titularitat pública de la Generalitat Valenciana que imparteixen educació infantil, primària, educació especial, ESO, batxillerat, ensenyaments d'idiomes, ensenyaments artístics, ensenyaments esportius, cicles formatius de formació professional i formació de persones adultes.  
  
Els centres sol·licitants formaran part del bloc de centres de tipus I o del bloc de centres de tipus II, depenent dels nivells educatius impartits. Pertanyeran al bloc de centres de tipus I aquells centres que imparteixen ensenyaments d'educació infantil, primària i educació especial. Pertanyeran al bloc de centres de tipus II aquells centres que imparteixen ensenyaments d'educació secundària, batxillerat, ensenyaments d'idiomes, ensenyaments artístics, ensenyaments esportius, cicles formatius de formació professional i formació de persones adultes.  
  
Atés que el percentatge de centres educatius d'educació infantil i primària és superior al percentatge de centres que imparteixen altres nivells educatius, aquesta situació es veurà reflectida en el nombre de centres que optaran al programa de Resistències artístiques de l'un o l'altre tipus de centres.  
La següent taula detalla la distribució de centres educatius que se seleccionaran per províncies atenent el criteri de tipus de centres (I i II):  
  
  
Distribució de centres  
Centres Tipus I: EI, CEIP, CRA, CEE Tipus II: ESO, batxillerat, ensenyaments d'idiomes, ensenyaments artístics, ensenyaments esportius,  
 FP, FPA  
Província Alacant 8 5  
Província Castelló 6 3  
Província València 11 7  
Total centres 25 15  
  
  
Es crearà una borsa amb centres de reserva per a cobrir possibles desistiments. Existirà una borsa amb cinc centres de tipus I de reserva i una borsa amb cinc centres de tipus II de reserva.  
  
Tercer. Finalitats del programa  
La convocatòria pretén impulsar el treball en els centres educatius amb programes artístics que desenvolupen de forma creativa la innovació pedagògica a través de les arts. Aquest programa busca crear entorns de treball col·laboratius que unisquen art i educació amb els següents objectius:  
a) Promoure una actualització pedagògica en l'àmbit artisticoexpressiu afavorint el treball col·laboratiu.  
b) Fomentar l'expressió artística com a generadora de coneixement, potenciant el pensament divergent i la creativitat.  
c) Establir relacions entre la creació artística contemporània i els àmbits d'educació formal.  
d) Visibilitzar la situació dels entorns escolars per mitjà de l'aplicació de processos de creació artística contemporània.  
e) Entendre l'educació artística com una ferramenta primordial en els processos d'aprenentatge.  
f) Fomentar la creació artística contemporània com a eina d'anàlisi i reflexió de problemàtiques socials, polítiques o de gènere en l'àmbit escolar.  
g) Promoure la capacitat social de resoldre problemes per mitjà del treball en comunitat.  
h) Entendre l'art i els processos de creació contemporània com a instruments d'expressió, però també de comprensió i reflexió de la realitat.  
  
Quart. Característiques generals del programa  
a) Els projectes artístics tindran una durada de nou mesos i es realitzaran en els centres escolars seleccionats en la present convocatòria, entre els mesos d'octubre de 2022 i juny 2023. Si escau, i segons el projecte i les necessitats de cadascun, podran utilitzar-se les instal·lacions que el CMCV posa a disposició: Les Cigarreres Centre Cultural d'Alacant, Centre del Carme Cultura Contemporània de València i Menador Espai Cultural de Castelló.  
b) S'establirà un pla de treball de 50 hores en cada centre escolar seleccionat, distribuïdes en diferents sessions i en l'horari convingut en cadascun dels casos atenent la programació dels centres i les característiques del projecte artístic adjudicat.  
c) Les despeses originades per la contractació de les i dels artistes i la producció del projecte aniran a càrrec del CMCV i no recauran en cap cas en els centres participants.  
  
Cinqué. Destinataris  
Poden participar els centres docents de titularitat pública de la Generalitat Valenciana que impartisquen educació infantil, primària, educació especial, ESO, batxillerat, ensenyaments d'idiomes, ensenyaments artístics, ensenyaments esportius, cicles formatius de formació professional o formació de persones adultes, interessats en la producció de processos i llenguatges de creació artística.  
  
Sisé. Requisits de participació en el programa  
a) Ser un centre educatiu de titularitat de la Generalitat Valenciana dels nivells educatius esmentats en el resolc cinqué.  
b) Participació del professorat en el programa. S'estableix una participació d'un mínim 3 docents i un màxim de 10. En tots dos casos, la persona coordinadora formarà part del grup de participants i se sumarà al còmput total de participants. Com la convocatòria pretén que el programa cale en la comunitat educativa i ajude a la seua transformació cap a la innovació, el professorat participant ha de tindre destinació definitiva en el centre que presenta la sol·licitud, ser personal en expectativa de destinació o ser personal interí amb vacant en el centre durant el curs escolar 2022-2023.  
c) Tindran prioritat els centres educatius que no hagen participat en la convocatòria del programa de Resistències artístiques 2021-2022.  
  
  
Seté. Termini i lloc de presentació  
a) Els centres docents que reunisquen els requisits de participació en la convocatòria hauran d'omplir el formulari que estarà disponible en l'oficina virtual (OVICE). El manual per accedir-hi i formalitzar aquest tràmit es publicarà en la pàgina web https://ceice.gva.es/va/web/innovacion-educacion/programaresistencies-artistiques  
b) La sol·licitud serà formalitzada per la persona que tinga la representació legal del centre.  
c) El termini per a la presentació de la sol·licitud serà de 10 dies hàbils a partir de l'endemà de la publicació d'aquesta resolució en el Diari Oficial de la Generalitat Valenciana.  
  
Huité. Sol·licituds i documentació  
La persona representant legal del centre aportarà la informació següent, segons s'indica en OVICE:  
1. Indicació del tipus de centre que sol·licita participació en el programa: centre de tipus I o centre de tipus II.  
2. Dades de la persona coordinadora i del professorat participant. S'omplirà l'apartat corresponent d'OVICE, on es farà constar el número del document d'identitat de la persona coordinadora del projecte i dels participants. Aquests han de pertànyer a la base de dades de personal docent de la Conselleria, tindre destinació definitiva en el centre que presenta la sol·licitud, ser personal en expectativa de destinació o ser personal interí amb vacant en el centre durant el curs escolar 2022-2023.   
  
3. Declaració responsable de la persona representant legal del centre amb la relació del professorat participant.  
4. Declaració per part de la persona representant legal del centre d'haver informat el claustre i el consell escolar del contingut de la present resolució i de la decisió de presentar la sol·licitud de participació.  
  
5. Exposició de raons:  
a) Descripció del centre: instal·lacions i característiques que faciliten el desenvolupament d'experiències artístiques.  
b) Raons i motivació per a participar en la convocatòria.  
c) Relació dels processos artístics contemporanis en la consecució de les competències clau.  
d) Experiències prèvies o altres projectes vinculats a les arts en els quals ha participat el centre en els últims cinc anys.  
  
Nové. Criteris de selecció  
La valoració de les sol·licituds admeses a tràmit s'ha d'efectuar d'acord amb els criteris següents:  
1. Descripció del centre (fins a 2 punts).  
2. Raons i motivació per a participar en la convocatòria (fins a 10 punts).  
3. Relació dels processos artístics contemporanis en la consecució de les competències clau (fins a 8 punts).  
4. Experiències prèvies o altres projectes vinculats a les arts (fins a 15 punts).  
5. No haver participat com a centre educatiu en la convocatòria del programa de Resistències artístiques 2021-2022 (15 punts).  
La puntuació màxima és de 50 punts i la mínima per a obtindre assignació de projecte ha de ser de 25 punts.  
  
Desé. Compromisos dels centres educatius  
a) Els centres educatius seleccionats desenvoluparan el programa de Resistències artístiques 2022-2023 atenent la temporització i els procediments indicats en les següents fases d'actuació:  
Fase 1. Adaptació i formació (d'octubre a desembre): es mantindran reunions entre la persona coordinadora del programa en els centres educatius, l'equip de mediació i els i les artistes per adaptar el projecte al context de centre. La persona coordinadora del projecte de Resistències artístiques en el centre educatiu rebrà una formació del CEFIRE Artisticoexpressiu.  
Fase 2. Intervenció i avaluació (de gener a juny): activació de les residències artístiques als centres escolars, documentació del procés i elaboració de la memòria final.  
b) Els centres es comprometran a gestionar la documentació relativa a la cessió de drets d'imatge i so de l'alumnat participant en el programa de Resistències artístiques 2022-2023. El model del document es podrà descarregar del manual de tràmit.  
  
Onzé. Òrgans competents per a la tramitació  
L'òrgan encarregat de l'ordenació i instrucció del procediment serà la Direcció General d'Innovació Educativa i Ordenació.  
  
L'òrgan instructor realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.  
  
Assistirà l'òrgan instructor un òrgan col·legiat, la comissió pedagògica avaluadora, que serà el responsable de realitzar l'estudi, valoració i proposta de selecció dels centres participants.  
La comissió pedagògica avaluadora estarà integrada per:  
a) Presidència:  
El cap o la cap del servei amb competències en matèria d'innovació educativa.  
b) Vocals:  
  
- Dos persones tècniques del servei amb competències en matèria d'innovació educativa, designades per la persona responsable del servei.  
  
- Una tècnica de la Secretaria Autonòmica de Cultura i Esport.  
- Una tècnica del Consorci de Museus de la Comunitat Valenciana.  
- Dos representants dels centres de formació, innovació i recursos educatius (CEFIRE Artisticoexpressiu), designats per la persona responsable del servei amb competències en formació del professorat.  
  
- Un funcionari o funcionària de la direcció general competent en matèria d'innovació educativa, que actuarà com a secretari o secretària de la comissió, amb veu però sense vot.  
En cas d'absència, vacant o malaltia de les persones integrants de la comissió de valoració, l'òrgan administratiu immediat de qui depenguen designarà les persones que les suplisquen.  
La comissió actuarà de conformitat amb el que disposa la legislació bàsica de règim jurídic de les administracions públiques (art. 15-22 de la Llei 40/2015, d'1 d'octubre, de règim jurídic del sector públic).  
  
  
Dotzé. Selecció dels centres educatius  
Les sol·licituds seran valorades, seguint els apartats resolutius segon, sisé i nové, per la comissió pedagògica avaluadora.  
En una primera fase, la comissió pedagògica avaluadora elevarà la proposta dels centres seleccionats a la DGIEO per a la publicació de la resolució provisional.  
En una segona fase, la comissió pedagògica avaluadora assignarà a cadascun dels centres educatius un únic projecte artístic.  
En una última fase, la comissió pedagògica avaluadora elevarà la proposta dels centres educatius seleccionats a la DGIEO per a la publicació de la resolució definitiva.  
  
Tretzé. Termini de resolució i notificació  
1. D'acord amb l'article 21.2 de la Llei 39/2015, d'1 d'octubre, del procediment administratiu comú de les administracions públiques, el termini màxim per a resoldre la convocatòria és de sis mesos des de la data d'efectes. Vençut el termini sense haver-se notificat cap resolució expressa, les persones interessades podran considerar desestimades les seues sol·licituds per silenci administratiu, segons s'estableix en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat Valenciana.  
2. La resolució provisional contindrà la relació de centres educatius seleccionats amb la puntuació obtinguda i es concedirà un termini de 10 dies hàbils, comptats a partir de l'endemà de la publicació de la relació provisional en la web https://ceice.gva.es/va/web/innovacion-educacion/programaresistencies-artistiques, per a presentar, si escau, la documentació següent mitjançant OVICE segons instruccions del manual de tràmit.  
- Escrit de desistiment  
- Al·legacions  
En el període d'al·legacions es podrà sol·licitar la revisió del procediment o desistir.  
3. Transcorregut el termini, comprovats els escrits de desistiment, estudiades i, si escau, ateses les al·legacions presentades, la comissió pedagògica elevarà la proposta definitiva a la direcció general competent en matèria d'innovació educativa, que resoldrà la convocatòria per delegació de la consellera.  
4. La resolució definitiva contindrà la relació dels centres seleccionats i no seleccionats amb la puntuació obtinguda.  
  
Catorzé. Assessorament als centres  
La comissió pedagògica avaluadora assessorarà els centres educatius en les següents qüestions:  
- La formació obligatòria de les persones coordinadores del programa Resistències artístiques 2022-2023 en els centres educatius.  
- Mediació i acompanyament en el desenvolupament dels projectes artístics en els centres educatius.  
- Elaboració de material pedagògic a partir de la implementació del projecte artístic en el centre educatiu.  
- Reflex en els documents de centre de diversos aspectes del programa de Resistències artístiques desenvolupat durant el curs 2022-2023 que enriqueixen i transformen pràctiques i procediments habituals en la vida educativa.  
  
Quinzé. Condicions i terminis de la justificació de la participació en el programa de Resistències artístiques  
Els centres participants, per mitjà de la persona representant legal, enviaran la informació i la documentació relativa al desenvolupament i finalització del programa de Resistències artístiques abans del 31 de juliol de 2023. El tràmit consistirà en l'enviament d'una memòria i de l'acta final de professorat participant.  
Les instruccions per a fer aquest tràmit es publicaran amb antelació de la data indicada en la pàgina web https://ceice.gva.es/va/web/innovacion-educacion/programaresistencies-artistiques  
  
Setzé. Certificació de la participació en el programa de Resistències artístiques  
La Subdirecció General de Formació del Professorat certificarà la participació en el programa de Resistències artístiques de la forma següent:  
1. La persona coordinadora del programa en el centre educatiu rebrà dos tipus de certificació:  
a) Certificació per la formació obligatòria realitzada per part del CEFIRE Artisticoexpressiu.  
b) Certificació per la coordinació del programa en el centre educatiu amb un total de 50 hores.  
2. El professorat participant certificarà 30 hores.  
Serà la persona encarregada de la coordinació del programa en el centre educatiu qui remeta les dades de participació amb el total d'hores fetes en el procés de justificació i memòria del programa desenvolupat.  
  
  
Desseté. Protecció de dades  
1. La gestió d'aquesta convocatòria i el posterior desenvolupament dels programes artístics comporten el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 del RGPD, s'informa dels següents aspectes:  
a) Responsable del tractament: Conselleria d'Educació, Cultura i Esport. Av. de Campanar, 32. 46184 València. Correu electrònic: joxhdrpywfamupcpfwjmtcsc@pfq.dp.  
b) Delegació de Protecció de Dades de la Generalitat. Passeig de l'Albereda, 16. 46344 València. Correu electrònic: hbb@med.fo.  
c) Finalitat del tractament: gestionar les sol·licituds de participació i el posterior desenvolupament del programa Resistències artístiques: processos artístics en entorns educatius.  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal).  
e) Quan la persona sol·licitant, o el seu representant legal, aporte dades de caràcter personal de terceres persones al llarg del procediment, tindrà l'obligació d'informar-les en els termes que estableix aquesta clàusula. Així mateix, les persones responsables del centres recaptaran el consentiment del professorat o alumnat participant en els casos que resulte preceptiu.  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
i) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970   
j) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
  
Dihuité. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del secretari autonòmic d'Educació i Formació Professional, p. d. (Resolució de 26 d'octubre de 2016; DOGV 7906, 28.10.2016), en el termini d'un mes a comptar des de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
València, 24 de maig de 2022.- La directora general d'Innovació Educativa i Ordenació: Reis Gallego Perales.